Ego Guido Dei gratia Eduensis episcopus, universis presentes litteras inspecturis notum facimus quod Arbertus de Alereio, miles, in presentia nostra constitutus dedit et precise quitavit capitulo Eduensi quicquid juris habet vel habere debet ipse et Obertus, frater ejus, in villa que dicitur Promenois, videlicet in hominibus, terris, pratis, nemoribus, costumis et rebus aliis, pro dampnis et injuriis quas ipse Arbertus intulerat capitulo supradicto et idem capitulum ipsum quitavit et absolvit de injuriis et dampnis ab ipso Arberto predicto capitulo illatis. Hoc totum factum est de laude et assensu dicti Oberti, fratris ejus, et Aaliz et Petronille uxorum eorumdem fratrum. In cujus rei testimonium et munimen, ad preces et instanciam dicti capituli et fratrum supradictorum presentibus litteris sigillum nostrum duximus apponendum. Actum anno gratie Mº CCº XXXº quinto, mense Decembri.